# L’Heptaméron des nouvelles (1559)/Nouvelle 26

Plaiſant diſcours d’vn grand ſeigneur, pour auoir la iouyſſance d’vne dame de Pampelune.

### NOVVELLE VINGTSIXIESME.

Il y avoitau temps du Roy Loys douzieſme vn ieune ſeigneur nõmé monſieur d’Auãnes fils du ſire d’Alebret, & frere du Roy Iean de Nauarre, auec lequel ledict ſeigneur d’Auannes demeuroit ordinairement. Or eſtoit ce ieune ſeigneur de l’aage de quinze ans, tant beau, & plein de toutes bonnes graces, qu’il ſembloit n’eſtre faict, que pour eſtre aimé & regardé. Ce qui eſtoit de tous ceux qui le voyoient, & plus que de nulle autre, d’vne femme demourante en la ville de Pampelune en Nauarre, laquelle eſtoit mariée à vn fort riche homme, auec lequel viuoit fort honneſtement : & combien qu’elle ne fuſt aagée que de vingt trois ans, ſi eſt-ce que, parce que ſon mary approchoit du cinquantieſme, s’habilloit tãt modeſtement, qu’elle ſembloit plus vefue que mariée. Et iamais à nopces ny à feſtins homme ne la veit aller ſans ſon mary, duquel elle eſtimoit tant la vertu & la bonté, qu’elle le preferoit à la beauté de tous autres. Le mary l’ayant experimentée ſi ſage, y print telle ſeureté, qu’il luy commettoit toutes les affaires de ſa maiſon. Vn iour fut conuié ce riche homme auecques ſa femme aux nopces de l’vne de ſes parentes. Auquel lieu, pour les honorer, ſe trouua le ieune ſeigneur d’Auannes, qui naturellement aimoit la dance, comme celuy qui en ſon temps n’y trouuoit ſon pareil. Apres diſner que le bal commença, fut prié ledict ſeigneur d’Auannes par le riche homme de vouloir dancer. Ledict ſeigneur luy demanda qu’il vouloit qu’il menaſt. Il luy reſpondit : Monſieur, s’il y en auoit vne plus belle, & plus à mon commandement que ma femme, ie la vous preſenterois, vous ſuppliant me faire ceſt honneur de la mener. Ce que feit le ieune prince, duquel la ieuneſſe eſtoit ſi grande qu’il prenoit plus de plaiſir à ſaulter & dancer qu’à regarder la beauté des dames. Et celle qu’il menoit, au contraire regardoit plus la grace & beauté dudict ſeigneur, que la dance ou elle eſtoit, combien que par ſa grand’prudence elle n’en feiſt vn ſeul ſemblant. L’heure du ſoupper venuë, monſieur d’Auannes diſt à Dieu à la compaignie, & ſe retira au chaſteau, ou le riche homme l’accompaigna ſur ſa mulle. Et en allant luy diſt : Monſieur, vous auez auiourd’huy tant faict d’honneur à mes parens & à moy, que ce me ſeroit ingratitude, ſi ie ne m’offrois auecques toutes mes facultez à vous faire ſeruice. Ie ſçay, monſieur, que tels ſeigneurs que vous, qui auez peres rudes, & auaricieux, auez ſouuent plus faulte d’argent, que nous, qui par petit train & bon meſnage, ne pẽſons que d’en amaſſer. Or eſt-il ainſi que Dieu m’ayant donné femme ſelon mon deſir, ne m’a voulu totalement en ce monde bailler mon paradis, eſtant fruſtré de la ioye que les peres ont des enfans. Ie ſçay, mõſieur, q u’il ne m’apartient de vous adopter pour tel, mais s’il vous plaiſt me receuoir pour ſeruiteur, & me declarer voz petites affaires, tant que cent mil eſcuz de mon bien ſe pourront eſtẽdre, ie ne fauldray de vous ſecourir en voz neceſsitez. Monſieur d’Auannes fut fort ioyeux de ceſt offre : car il auoit vn pere tel que l’autre luy auoit dechifré. Et apres l’auoir bien remercié, le nomma ſon pere par alliance. De ceſt heure lá ledict riche homme print telle amour audict ſeigneur d’Auannes, que matin & ſoir ne ceſſoit de s’enquerir s’il luy falloit quelque choſe. Et ne cela à ſa femme la deuotion qu’il auoit audict ſeigneur d’Auannes, dont elle l’aima doublemẽt. Et depuis ceſte heure lá ledict ſeigneur d’Auannes n’auoit faulte de choſe qu’il deſiraſt. Il alloit ſouuent vers ce riche homme, boire & manger auecques luy : & quand il ne le trouuoit point, ſa femme luy bailloit tout ce qu’il demandoit, & d’auantage parloit à luy ſi ſagement, l’admonneſtant d’eſtre vertueux, qu’il la craignoit, & l’aimoit plus que toutes les femmes du monde. Elle, qui auoit Dieu & l’honneur deuant les yeux, ſe contentoit de ſa veuë & parolle, ou giſt la ſatisfaction de l’honneſteté & bonne amour, en ſorte, que iamais elle ne luy feit ſigne, parquoy il peuſt penſer & iuger, qu’elle euſt autre affection à luy, que fraternelle & chreſtienne. Durãt ceſte amitié couuerte, mõſieur d’Auannes, par l’aide des deſſuſdicts, eſtoit fort gorgias, & bien en ordre. Et approchant l’aage de dixſept ans, cõmença de chercher plus les dames, qu’il n’auoit de couſtume. Et cõbien qu’il euſt plus volontiers aimé la ſage dame que nulles autres, ſi eſt-ce que la peur, qu’il auoit de perdre ſon amitié ſi elle entendoit tels propos, le feit taire & s’amuſer ailleurs. Et s’alla adreſſer à vne gẽtil-femme pres de Pampelune, qui auoit maiſon en la ville, laquelle auoit eſpousé vn ieune homme, qui ſur tout aimoit les chiens, cheuaux, & oyſeaux. Et commença pour l’amour d’elle à leuer mille paſſetemps, tournois, ieux de courſes, luytes, maſques, feſtins, & autres ieux, à tous leſquels ſe trouuoit ceſte ieune dame. Mais à cauſe que ſon mary eſtoit fort fantaſtique, ſes pere & mere, la cognoiſſans belle & legere, ialoux de ſon honneur, la tenoient de ſi pres, que ledict ſeigneur d’Auãnes ne pouuoit auoir d’elle choſe, que la parolle biẽ courte en quelque bal. Combien qu’en peu de tẽps & de propos, apperceut ledict ſeigneur d’Auannes qu’autre choſe ne deffailloit en leur amitié, que le tẽps & le lieu. Parquoy il vint à ſon bon pere le riche homme, & luy dit qu’il auoit grand deuotion d’aller viſiter noſtre dame de Montferrat : le priant retenir en ſa maiſon tout ſon train, & qu’il y vouloit aller ſeul, ce qu’il luy accorda. Mais ſa femme, qui auoit en ſon cueur le grand prophete amour, ſoupçonna incontinent la verité du voyage, & ne ſe peut tenir de dire à monſieur d’Auannes : Monſieur, monſieur, la noſtre dame que vous adorez n’eſt pas hors des murailles de ceſte ville. Parquoy ie vous ſupplie ſur toutes choſes regardez à voſtre ſanté. Luy, qui la craignoit & aimoit, rougiſt ſi fort à ceſte parolle, que ſans parler il luy confeſſa la verité. Et ſur cela s’en alla : & quand il eut acheté vne couple de beaux cheuaux d’Eſpaigne, s’habilla en palefrenier, & deſguiſa tellement ſon viſage que nul ne le cognoiſſoit. Le gentil-homme mary de la folle dame, qui ſur toute choſe aimoit les cheuaux, veit les deux que monſieur d’Auannes menoit, & incontinent les vint acheter. Et apres les auoir achetez, regarda le palefrenier, qui les manioit ſi bien, & demanda s’il le voudroit ſeruir. Le ſeigneur d’Auannes luy diſt qu’ouy, & qu’il eſtoit vn pauure palefrenier, qui ne ſçauoit autre meſtier que penſer les cheuaux, enquoy il s’acquitteroit ſi bien, qu’il en ſeroit content. Le gentil-homme fort aiſe luy donna la charge de tous ſes cheuaux, & entrant en ſa maiſon diſt à ſa femme qu’il luy recommandoit ſes cheuaux & ſon palefrenier, & qu’il s’en alloit au chaſteau. La dame, tant pour complaire à ſon mary, que pour n’auoir meilleur paſſetemps, alla viſiter les cheuaux, & regarda le palefrenier nouueau, qui luy ſembla homme de bonne grace : toutesfois elle ne le cognoiſſoit point. Luy qui veit qu’il n’eſtoit point cogneu d’elle, luy vint faire la reuerence en la façon d’Eſpaigne, & luy print & baiſa la main, & en la baiſant la ſerra ſi fort, qu’elle le recogneut : car en la dance il luy auoit maintesfois fait le tour. Et des l’heure ne ceſſa la dame de chercher lieu ou elle peuſt parler à luy à part. Ce qu’elle fit des le ſoir meſmes : car eſtãt conuiée en vn feſtin ou ſon mary la vouloit mener, elle feignit d’eſtre malade, & n’y pouuoir aller. Et le mary, qui ne vouloit faillir à ſes amis, luy diſt : M’amie, puis qu’il ne vous plaiſt venir, ie vous prie auoir eſgard à mes chiens & ſur mes cheuaux, à fin qu’il ne leur faille rien. La dame trouua ceſte commiſsion treſ agreable. Mais ſans en faire autre ſemblant, luy reſpondit, puis qu’en meilleure choſe ne la vouloit employer, qu’elle luy donneroit à cognoiſtre par les moindres, combien elle deſiroit luy complaire. Et n’eſtoit pas encores le mary hors de la porte qu’elle deſcendit en l’eſtable, ou elle trouua que quelque choſe deffailloit. Et pour y donner ordre, donna tant de commiſsions aux varlets d’vn coſté & d’autre, qu’elle demeura toute ſeule auec le maiſtre palefrenier. Et de peur que quelqu’vn ſuruint, elle luy diſt : allez vous en dedans mon iardin, & m’attendez en vn cabinet qui eſt au bout de l’allée. Ce qu’il feit ſi diligemment, qu’il n’eut loiſir de la mercier. Et apres qu’elle eut donné ordre à toute l’eſcuirie, s’en alla veoir ſes chiens, faiſant ſemblable diligence de les faire bien traicter : tant qu’il fembloit que de maiſtreſſe elle fuſt deuenuë chãbriere. Et apres retourna en ſa chambre, ou elle ſe trouua ſi laſſe, qu’elle ſe meit dedans le lict, diſant qu’elle vouloit repoſer. Toutes ſes femmes la laiſſerent ſeule, fors vne en qui elle ſe fioit : à laquelle elle diſt : Allez vous en au iardin, & me faictes venir celuy que vous trouverez au bout de l’allée. La chambriere y alla, & trouua le maiſtre palefrenier, qu’elle amena incontinent à ſa dame, qui la feit ſaillir dehors pour guetter quand ſon mary viendroit. Monſieur d’Auannes ſe voyant ſeul auecques la dame, ſe deſpouïlla des habillemens de palefrenier, oſta ſon faulx nez & ſa faulſe barbe, & non comme palefrenier craintif, mais comme tel ſeigneur qu’il eſtoit, ſans demander congé à la dame, audacieuſement ſe coucha pres d’elle : ou il fut receu ainſi que le plus beau fils qui fuſt en ſon temps de la plus folle dame du païs, & demeura lá iuſques à ce que le ſeigneur retourna. A la venue duquel reprenant ſon maſque, laiſſa le plaiſir que par fineſſe & malice il vſurpoit. Le gentil-homme entrant en ſa court, entendit la diligence qu’auoit faict ſa femme de bien luy obeïr, & la mercia tres fort. Mon amy, ce diſt la dame, ie ne fais que mon deuoir. Il eſt vray, que, qui ne prendroit garde ſur ces meſchãs garſons, vous n’auriez chien qui ne fuſt galleux, ne cheual qui ne fuſt maigre. Mais puis que ie cognois leur pareſſe, & voſtre bon vouloir, vous ſerez mieux ſerui que vous ne fuſtes oncques. Le gentil-homme, qui penſoit bien auoir choiſi le meilleur palefrenier du monde, luy demanda que luy en ſembloit. Ie vous aſſeure, monſieur, diſt elle, qu’il faict auſsi biẽ ſon meſtier, que ſeruiteur qu’euſsiez peu choiſir : mais ſi a il beſoing d’eſtre ſollicité : car c’eſt le plus endormi varlet que ie vis iamais. Ainſi demeurerent longuement le mary & la dame en meilleure amitié qu’auparauãt, & perdit tout le ſoupçon & la ialouſie qu’il auoit d’elle, pource qu’autant qu’elle auoit aimé les feſtins, dances, & compaignies, elle eſtoit ententiue à ſon meſnage, & ſe contentoit bien ſouuent de ne porter ſur ſa chemiſe qu’vn chamarre, en lieu qu’elle auoit accouſtumé d’eſtre quatre heures à s’acouſtrer : dõt elle eſtoit louée de ſon mary & d’vn chacun, qui n’entendoit pas que le pire diable chaſſoit le moindre. Ainſi veſquit ceſte ieune dame ſous l’hypocriſie & habit de femme de bien en telle volupté, que raiſon, conſcience, ordre, ne mesure n’auoient plus de lieu en elle. Ce que ne peult porter gueres longuement la ieune & delicate complexion du ſeigneur d’Auannes, mais commença à deuenir tant palle & maigre, que ſans porter maſque on le pouuoit bien deſcognoiſtre. Touteſfois la folle amour qu’il auoit à ceſte femme, luy rendit tellement les ſens hebetez, qu’il preſumoit de ſa force, ce qui euſt deffailly en celle d’Hercules. Dont à la fin contrainct de maladie, & conſeillé par la dame, qui ne l’aimoit tant malade, que ſain, demanda congé à ſon maiſtre de ſe retirer chez ſes parens : qui le luy dõna à grand regret, & luy feit promettre que, quãd il ſeroit ſain, il retourneroit en ſon ſeruice. Ainſi s’en alla le ſeigneur d’Auãnes à beau pied, car il n’auoit qu’à trauerſer la longueur d’vne ruë. Et arriué qu’il fut en la maiſon du riche homme ſon bon pere, n’y trouua que ſa femme, de laquelle l’amour vertueuſe qu’elle luy portoit n’eſtoit point diminuée pour ſon voyage. Mais quand elle le veit ſi maigre, & decoloré, ne ſe peut tenir de luy dire : Monſieur, ie ne ſçay comme il va de voſtre conſcience, mais voſtre corps n’a point amendé de ce pelerinage. Et me doute fort que le chemin, que vous auez faict la nuict, vous ait plus trauaillé que celuy du iour. Car ſi vous fuſſiez allé en Ieruſalem à pied, vous en fuſsiez bien venu plus hallé, mais non pas ſi maigre & foible. Or cõtez ceſte cy pour vne, & ne ſeruez plus tels images, qui en lieu de reſuſciter les morts, font mourir les viuans. Ie vous en dirois d’auantage, mais ſi voſtre corps a peché, ie voy bien qu’il en a telle punition, que i’ay pitié d’y adiouſter ſacherie nouuelle. Quand le ſeigneur d’Auannes eut entendu tous ſes propos, il ne fut pas moins marri que honteux. Et luy diſt : Ma dame, i’ay autresfois ouy dire, que la repentance ſuit de bien pres le peché. Et maintenant ie l’eſpreuue à mes deſpẽs, vous priant excuſer ma ieuneſſe, qui ne ſe peult chaſtier que par experimẽter le mal qu’elle ne veult croire. La dame chãgeant de propos, le feit coucher en vn beau lict ou il fut quinze iours, ne viuant que de reſtaurẽs. Et le mary & la dame luy tindrẽt ſi bonne compaignie, qu’il auoit touſiours l’vn d’eux aupres de luy. Et combien qu’il euſt faict les follies que vous auez ouyes, contre la volonté & conſeil de la ſage dame, ſi ne diminua elle iamais l’amour vertueuſe qu’elle luy portoit. Car elle eſperoit touſiours qu’apres auoir passé ſes premiers iours en follie, il ſe retireroit, & contraindroit d’aimer honneſtement, & par ce moyen ſeroit du tout à elle. Et durãt ces quinze iours, qu’il fut en ſa maiſon, elle luy tint tant de bons propos tendans à l’amour de vertu, qu’il commença à auoir horreur de la follie qu’il auoit faicte. Et regardant la dame, qui en beauté paſſoit la folle, cognoiſſant de plus en plus les graces & vertuz, qui eſtoiẽt en elle, il ne ſe peult garder vn iour qu’il faiſoit aſſez obſcur, chaſſant toute crainte hors, de luy dire. Ma dame, ie ne voy meilleur moyen pour eſtre tel & ſi vertueux que vous me preſchez & deſirez, que de mettre mon cueur à eſtre entierement amoureux de la vertu. Ie vous ſupplie, ma dame, de me dire ſ’il ne vous plaiſt pas m’y donner toute aide & faueur à vous poſsible. La dame fort ioyeuſe de luy veoir tenir ce langage, luy diſt : Et ie vous promets, monſieur, que ſi vous eſtes amoureux de la vertu, comme il appartient à tel ſeigneur que vous, ie vous ſeruiray pour y paruenir de toutes les puiſſances que Dieu a miſes en moy. Or ma dame, diſt monſieur d’Auannes, ſouuienne vous de voſtre promeſſe, & entendez que Dieu, incogneu du Chreſtien ſinon par foy, a daigné prendre la chair ſemblable à celle de peché, à fin qu’en attirant noſtre chair en l’amour de ſon humanité, tiraſt auſsi noſtre eſprit à l’amour de ſa diuinité : & s’eſt voulu ſeruir des moyens viſibles, pour nous faire aimer par foy les choſes inuiſibles. Auſsi ceſte vertu, que ie deſire aimer toute ma vie, eſt choſe inuiſible, ſinon par les effaits du dehors. Parquoy eſt beſoing qu’elle preigne quelque corps, pour ſe faire cognoiſtre entre les hommes. Ce qu’elle a faict, ſe reueſtãt du voſtre, pour le plus parfait qu’elle a peu trouuer : doncques ie vous recognois & confeſſe non ſeulement vertueuſe, mais la feule vertu. Et moy, qui la voy reluyre ſoubs le voile du plus parfaict corps qui onques fut, qui eſt le voſtre, la veux ſeruir & honorer toute ma vie, laiſſant pour elle toute autre amour vaine, & vicieuſe. La dame non moins contẽte qu’eſmerueillée d’ouïr ces propos, diſsimula ſi bien ſon contentement, qu’elle luy diſt : Monſieur, ie n’entreprens pas de reſpondre à voſtre theologie, mais comme celle qui eſt plus craignant le mal, que croyant le bien, vous voudrois ſupplier de ceſſer en mon endroit les propos, dont vous estimez ſi peu celles qui les ont creuz. Ie ſçay tresbiẽ que ie ſuis femme non feulement comme vne autre, mais tant imparfaicte, que la vertu feroit plus grand acte de me transformer en elle, que de prendre ma forme, ſinon quand elle voudroit eſtre incogneuë en ce monde. Car ſoubs tel habit que le mien, ne pourroit la vertu eſtre recogneuë telle qu’elle eſt. Si eſt-ce, monſieur, que pour mon imperfection, ie ne laiſſe à vous porter telle affection, que doit, & peult faire femme craignant Dieu & ſon honneur. Mais ceſt affection ne fera declarée, iuſques à ce que voſtre cueur ſoit ſuſceptible de la patience que l’amour vertueuſe commande. Et à l’heure, monſieur, ie ſçay quel langage il fault tenir. Mais penſez que vous n’aimez pas tant voſtre propre bien, perſonne, ny honneur, que ie l’ayme. Le ſeigneur d’Auannes craintif, ayant la larme à l’œil, la ſupplia tresfort, que pour ſeureté de ſes paroles, elle le vouluſt baiſer. Ce qu’elle luy refuſa, diſant que pour luy elle ne rõproit point la couſtume du pays. Et en ce debat ſuruint le mary, auquel diſt monſieur d’Auannes : Mon pere, ie me ſens tant tenu à vous & à voſtre femme, que ie vous ſupplie pour iamais me reputer voſtre fils. Ce que le bonhomme feit treſvolontiers. Et pour ſeureté de ceſte amitié, ie vous prie, diſt monſieur d’Auannes, que ie vous baiſe : ce qu’il feit. Apres luy diſt : Si ce n’eſtoit de peur d’offenſer la loy, i’en ferois autant à ma mere voſtre femme. Le mary voyant cela, commanda à ſa femme de le baiſer, ce qu’elle feit, ſans faire ſemblant de vouloir ou ne vouloir ce que ſon mary luy commandoit. A l’heure le feu, que la parolle auoit commencé d’allumer au cueur du pauure ſeigneur, commença à s’augmenter par le baiſer tant deſiré, ſi fort requis, & ſi cruellement refusé. Ce faict s’en alla ledict ſeigneur d’Auannes deuers le Roy ſon frere au chaſteau, ou il feit force beaux comptes de ſon voyage de Montferrat : & lá entẽdit que le Roy ſon frere s’en vouloit aller à Olly & Taffares. Et penſant que le voyage ſeroit long, entra en vne grande triſteſſe, qui le meit iuſques à deliberer, d’eſſayer auant que partir, ſi la ſage dame luy portoit point meilleure volonté, qu’elle luy en faiſoit le ſemblant, & s’en alla loger en vne maiſon de la ville en la ruë ou elle eſtoit, & print vn logis vieil & mauuais, & faict de bois, auquel enuiron minuict meit le feu, dont le cry fut ſi grand par toute la ville, qu’il vint à la maiſon du riche homme, lequel demandant par la feneſtre ou c’eſtoit qu’eſtoit le feu, entendit que c’eſtoit chez monſieur d’Auannes. Ou il alla incontinent auecques tous les gens de ſa maiſon, & trouua le ieune ſeigneur tout en chemiſe en la rue, dont il eut ſi grand pitié, qu’il le print entre ſes bras. Et le couurant de ſa robbe, le mena en ſa maiſon le pluſtoſt qu’il luy fut poſsible, & diſt à ſa femme, qui eſtoit dedans le lict : M’amie, ie vous donne en garde ce priſonnier : traictez le comme moy-meſme. Et ſi toſt qu’il fut party, ledict ſeigneur d’Auannes, qui euſt bien boulu eſtre traicté en mary, ſauta legerement dedans le lict, eſperant que l’occaſion & le lieu feroiẽt changer propos à ceſte ſage dame : mais il trouua le contraire. Car ainſi qu’il faillit d’vn coſté dedans le lict, elle ſortit de l’autre, & print ſa chamarre, de laquelle veſtuë s’en vint à luy au cheuet du lict, & luy diſt : Comment ? monſieur, auez vous penſé que les occaſions puiſſent muer vn chaſte cueur ? Croyez que tout ainſi que l’or s’eſprouue en la fournaiſe, auſsi faict vn cueur chaſte au milieu des tentations, ou ſouuẽt ſe trouue plus fort & vertueux qu’ailleurs, & ſe refroidiſt tant plus il eſt aſſailly de ſon contraire. Parquoy ſoyez ſeur, que ſi i’auois autre volonté, que celle que ie vous ay dicte, ie n’euſſe failly à trouuer des moyens, deſquels n’en voulant vſer, ie n’en tiens compte. Vous priant que ſi vous voulez que ie continue l’affection que ie vous porte, que vous oſtiez non ſeulement la volonté, mais la pensée de iamais, pour choſe que vous ſceuſsiez faire, me trouuer autre que ie ſuis. Durant ces parolles arriuerent ſes femmes, auſquelles elle commanda que lon apportaſt la collation de toutes ſortes de confitures.^Mais il n’auoit pour l’heure ny faim ny ſoif, tant eſtoit deſeſperé d’auoir failly à ſon entreprinſe, craignant que la demonſtration qu’il auoit faicte de ſon deſir luy feit perdre la priuauté qu’il auoit auec elle. Le mary ayant donné ordre au feu, retourna & pria tant monſieur d’Auannes qu’il demeuraſt pour ceſte nuict en ſa maiſon, qu’il luy accorda. Mais fut ceſte nuict paſsée en telle ſorte que ſes yeux furent plus excercez à plorer, qu’à dormir. Et bien matin leur alla dire à dieu dans le lict, ou en baiſant la dame cogneut bien qu’elle auoit plus de pitié de ſon offenſe, que de mauuaiſe volonté encontre luy : qui fut vn charbon d’auantage adiouté au feu de ſon amour. Apres diſner s’en alla auecques le Roy à Taffares, mais auant que partir, encores alla dire à dieu à ſon bon pere & à ſa dame qui depuis le premier commandement de ſon mary, ne feit plus difficulté de le baiſer comme ſon fils. Mais ſoyez ſeur, que plus la vertu empeſchoit ſon œil & contenance, de monſtrer la flamme cachée, plus elle s’augmentoit, & deuenoit importable : en ſorte que ne pouuant porter la guerre que l’honneur & l’amour luy faiſoient en ſon cueur (laquelle toutesfois auoit deliberé de iamais ne monſtrer, ayant perdu la conſolation de la veuë, & parolle de celuy pour qui elle viuoit) print vne ſieüre continue causée d’vne humeur melancolique & couuerte, tellement que les extremitez du corps luy vindrẽt toutes froides, & au dedans bruſloit inceſſamment. Les medecins, en la main deſquels ne pend pas la ſanté des hommes, commencerent à douter fort de ſa maladie, à cauſe d’vne oppilation, qui la rendoit melencolique, & conſeillerent au mary d’auertir ſa femme de penſer à ſa conſcience, & qu’elle eſtoit en la main de Dieu, cõme ſi ceux qui ſont en ſanté, n’y eſtoient point. Le mary, qui aimoit ſa femme parfaictement, fut ſi triſte de leurs parolles, que pour ſa conſolation il eſcriuit à monſieur d’Auannes, le ſuppliant prendre la peine de les venir viſiter, eſperant que ſa veuë profiteroit à la maladie. A quoy ne tarda le ſeigneur d’Auannes, incontinent les lettres receuës, & s’en vint en poſte en la maiſon de ſon bon pere. Et à l’entrée trouua les ſeruiteurs & femmes de leans, menans tel dueil que meritoit leur maiſtreſſe : dont ledict ſeigneur fut ſi eſtõné, qu’il demoura à la porte, comme vne perſonne tranſie, iuſques à ce qu’il veit ſon bon pere, lequel en l’embraſſant ſe print à plorer ſi fort qu’il ne luy peut mot dire. Et mena ledict ſeigneur d’Auannes en la chambre de la pauure malade : laquelle tournant ſes yeux languiſſans vers luy, le regarda & luy bailla la main, en le tirant de toute ſa foible puiſſance, & en l’embraſſant & baiſant feit vn merueilleux plainct, & luy diſt : O monſieur, l’heure eſt venuë qu’il fault que toute diſsimulatiõ ceſſe, & que ie vous confeſſe la verité que i’ay tant mis peine à vous celer : c’eſt, que ſi vous m’auez porté grande affection, croyez que la mienne n’a eſté moindre. Mais ma douleur a paſsé la voſtre, d’autant que i’ay eu la peine de la celer contre mon cueur & volonté. Car entendez, monſieur, que Dieu & mon honneur ne m’ont iamais permis de la vous declarer, craignant d’aiouſter en vous ce que ie deſirois diminuer. Mais ſçachez, monſieur, que le mot que ſi ſouuent vous ay dit, m’a tant faict de mal au prononcer, qu’il eſt cauſe de ma mort, de laquelle ie me contente, puiſque Dieu m’a faict la grace de n’auoir permis que la violẽce de mon amour ait mis tache à ma conſcience & renommée. Car de moindre feu que le mien, ont eſté ruinez plus grands & plus forts edifices. Or m’en voy-ie contente, puis que auant mourir ie vous ay peu declarer mon affection egale à la voſtre, hors mis que l’honneur des hommes & des femmes n’eſt pas ſemblable. Vous ſuppliant, monſieur, que doreſenauant vous ne craignez à vous adreſſer aux plus grandes, & vertueuſes dames que vous pourrez : car en tels cueurs habitent les plus fortes paſsions, & plus ſagement conduictes. Et la grace, beauté, & honneſteté, qui eſt en vous, ne permettra que voſtre amour trauaille ſans fruict. Ie vous prie vous recorder de ma conſtance, & n’attribuez point à cruauté ce qui doit eſtre imputé à l’hõneur, à la conſcience, & à la vertu, leſquels nous doiuent eſtre plus chers mille fois, que noſtre propre vie. Or à Dieu, mõſieur, vous recõmandant voſtre bon pere mon mary, auquel ie vous prie cõpter à la verité ce que vous ſçauez de moy, à fin qu’il cognoiſſe combien i’ay aimé Dieu & luy : & gardez vous de vous trouuer plus deuant mes yeux : car d’oreſenauãt ie ne veux penſer qu’à aller receuoir les promeſſes que Dieu m’a faictes auant la conſtitution du monde. En ce diſant, le baiſa & embraſſa de toute la force de ſes foibles bras. Ledict ſeigneur, qui auoit le cueur auſsi mort par compaſsion qu’elle par douleur, ſans auoir puiſſance de luy dire vn ſeul mot, ſe retira hors de lá de ſa veuë ſur vn lict qui eſtoit dans la chambre, ou il s’eſuanouït pluſieurs fois. A l’heure la dame appella ſon mary, & apres luy auoir faict beaucoup de remonſtrances honeſtes, luy recommanda monſieur d’Auannes, l’aſſeurãt qu’apres luy, c’eſtoit la perſonne du monde qu’elle auoit la plus aimée. Et en baiſant ſon mary, luy diſt à dieu. Et à l’heure feit apporter le ſainct ſacrement de l’autel, & puis apres l’vnction, leſquels elle receut auecques telle ioye, comme celle qui eſtoit ſeure de ſon ſalut. Et voyant que la veuë luy diminuoit, & les forces luy defailloient, commença à dire bien hault ſon In manus. A ce cry ſe leua le ſeigneur d’Auannes de deſſus le lict, & en la regardant piteuſement luy veit rendre auecques vn doux ſouſpir ſa glorieuſe ame à celuy dont elle eſtoit venuë. Et quãd il s’apperceut qu’elle eſtoit morte, il courut au corps mort : duquel viuant il n’approchoit qu’en craincte, & le vint embraſſer & baiſer de telle ſorte, qu’à grand peine le luy peut on oſter d’entre les bras. Dont le mary en fut fort eſtonné, car iamais n’auoit eſtimé qu’il luy portaſt telle affection, & en luy diſant : monſieur, c’eſt trop : ſe retirerent tous deux de lá. Et apres auoir ploré longuement l’vn ſa femme, & l’autre ſa dame, monſieur d’Auannes luy cõpta tout le diſcours de ſon amitié, & comment iuſques à ſa mort elle ne luy auoit iamais faict vn ſeul ſigne ou il trouuaſt autre choſe que rigueur. Dont le mary plus content que iamais, augmenta le regret & la douleur qu’il auoit de l’auoir perdue. Et toute ſa vie feit ſeruices à monſieur d’Auannes, qui à l’heure n’auoit que dix-huict ans. Lequel ſ’en alla à la court, ou il demeura beaucoup d’années, ſans vouloir ne veoir ny parler à femme du monde, pour le regret qu’il auoit de ſa dame, & porta plus de deux ans le noir.
Voila, mes dames, la difference d’vne ſage à vne folle dame, eſquelles ſe monſtrẽt les differents effects d’amour, dont l’vne en receut mort glorieuſe & loüable, & l’autre renommée honteuſe & infame, qui feit ſa vie trop longue. Car autant que la mort du ſainct eſt precieuſe deuant Dieu, la mort du pecheur eſt treſmauuaiſe. Vrayement Saffredent, diſt Oiſille, vous nous auez racompté vne hiſtoire autant belle, qu’il en ſoit point. Et qui auroit cogneu les perſonnes comme moy, la trouueroit encores plus belle : car ie n’ay point veu vn plus beau gentil-homme, & de meilleure grace, que ledict ſeigneur d’Auannes. Penſez, diſt Saffredent, que voila vne bonne & ſage femme, qui pour ſe monſtrer plus vertueuſe par dehors, qu’elle n’eſtoit au cueur, & pour diſsimuler vne amour, que la raiſon de nature vouloit qu’elle portaſt à vn ſi honneſte ſeigneur, ſe laiſſa mourir, par faulte de ſe donner le plaiſir qu’elle deſiroit couuertement, & luy ouuertemẽt. Si elle euſt eu ce deſir, diſt Parlamente, elle auoit aſſez de lieu & d’occaſion, pour luy monſtrer. Mais ſa vertu fut ſi grande, que iamais ſon deſir ne paſſa la raiſon. Vous me la peindrez, diſt Hircan, comme il vous plaira : mais ie ſçay bien que touſiours vn pire diable met l’autre dehors : & que l’orgueil cherche plus la volupté entre les dames, que ne faict la crainte & l’amour de Dieu. Auſsi que leurs robbes ſont ſi longues, & ſi bien tiſſues de diſsimulation, que lon ne peult cognoiſtre ce qui eſt deſſoubs. Car ſi leur honneur n’eſtoit non plus taché que le noſtre, vous trouueriez que nature n’a rien oublié en elles, non plus qu’en nous. Et pour la crainte qu’elles ſe font, de n’oſer prendre le plaiſir qu’elles deſirent, ont changé ce vice en vn plus grand, qu’elles trouuent plus honneſte : c’eſt, vne gloire & cruauté, par laquelle eſperẽt d’acquerir nom d’immortalité. Et auſsi ſe glorifient, de reſiſter au vice de la loy de nature. Si nature eſt vicieuſe, elles ſe font non ſeulement ſemblables aux beſtes inhumaines & cruelles, mais aux diables, deſquels elles prennent l’orgueil & la malice. C’eſt dommage, diſt Nomerfide, que vous ayez vne femme de biẽ, veu que non ſeulement vous deſeſtimez la vertu des autres, mais les voulez monſtrer toutes eſtre vicieuſes. Ie ſuis bien aiſe, dit Hircan, d’auoir vne femme qui n’eſt point ſcandaleuſe, comme auſsi ie ne le veux eſtre : mais quant à la chaſteté de cueur, ie croy qu’elle & moy ſommes enfans d’Adam & Eue. Parquoy en bien nous mirans, n’auons que faire de couurir noſtre nudité de fueilles, mais pluſtoſt confeſſer noſtre fragilité. Ie ſçay bien, diſt Parlamente, que nous auons tous beſoing de la grace de Dieu, pource que nous ſommes tous enclins à peché : ſi eſt-ce que noz tentations ne ſont pareilles aux voſtres. Et ſi nous pechons par orgueil, nul tiers n’en a dommage, ny noſtre corps & noz mains, n’en demeurent fouïllez : mais voſtre plaiſir giſt à deshonorer les femmes, & voſtre hõneur à tuer les hommes en guerre, qui ſont deux poincts formellement contraires à la loy de Dieu. Ie vous confeſſe, diſt Guebron, ce que vous dictes : mais Dieu, qui a dict, que quiconque regarde par concupiſcence, eſt deſia adultere en ſon cueur : &, quiconque hait ſon prochain, eſt homicide : à voſtre aduis, les femmes en ſont elles exemptes non plus que nous ? Dieu, qui iuge le cueur, diſt Longarine, en donnera ſa ſentẽce. Mais c’eſt beaucoup, que les hommes ne nous puiſſent accuſer. Car la bonté de Dieu eſt ſi grande, que ſans accuſateur il ne nous iugera point : & cognoiſt ſi bien la fragilité de noz cueurs, que encores nous aimera il, de ne l’auoir point miſe à execution. Or ie vous prie, diſt Saffredent, laiſſons ceſte diſpute : car elle ſent plus ſa predication, que ſon compte. Et ie donne ma voix à Emarſuitte, la priant qu’elle n’oublie point à nous faire rire. Vrayemẽt, diſt elle, ie n’ay garde d’y faillir : en venant icy deliberée de vous compter vne hiſtoire, pour ceſte iournée l’on m’a faict vn compte de deux ſeruiteurs d’vne princeſſe, ſi plaiſant, que de force de rire, il m’a faict oublier la melancolie de la piteuſe hiſtoire, que ie remettray à demain : car mon viſage ſeroit trop ioyeux, pour la vous faire trouuer bonne.